Atacurile recente cu drone asupra unor ținte de pe teritoriul Federației Ruse demonstrează punctele vulnerabile ale țării invadatoare și, totodată, capacitățile cu rază lungă de acțiune ale Ucrainei, a subliniat președintele ucrainean Volodimir Zelenski. Ucraina a intrat în ziua 754 a războiului.
UPDATE 10:45 Ministrul ucrainean al Energiei, a confirmat că guvernul de la Kievî nu va prelungi contractul de tranzit de gaze cu compania rusă Gazprom. "Pot să confirm că nu intenționăm să semnăm niciun acord suplimentar sau să prelungim acest acord.", a spus Herman Halushchenko, referitor la acordul cu Gazprom.
Herman Halushchenko a subliniat, de asemenea, că sistemul ucrainean de transport al gazelor a trecut testul de stres și este pregătit să funcționeze fără gazul rusesc.
UPDATE 9:00 – China va lua în considerare posibilitatea de a participa la conferința de pace pe care neutra Elveție intenționează să o găzduiască în lunile următoare, a spus luni ambasadorul țării asiatice la Berna.
Wang Shihting, ambasadorul Chinei în Elveția, a declarat într-un interviu acordat publicației Neue Zuercher Zeitung că toate părțile ar trebui să depună eforturi pentru a pune capăt războiului, care a început în urmă cu peste doi ani.
"Criza trebuie împiedicată să se agraveze și mai mult sau chiar să scape de sub control. Urmărim îndeaproape conferința privind Ucraina pe care Elveția o va găzdui și analizăm posibilitatea de a participa", a spus el.
Declarația a venit în contextul în care Guvernul elvețian a spus că își propune să organizeze conferința de pace până în această vară, după ce ideea a fost lansată în ianuarie.
UPDATE 8:30 – Estimarea ucraineană a pierderilor rusești de ieri: 810 soldați, 19 tancuri, 17 alte blindate de luptă, 34 de tunuri, 68 diferite vehicule și 8 echipamente speciale.
UPDATE 7:30 – Rusia a lansat azi-noapte din zona Primorsko-Akhtarsk 22 de drone Shahed, potrivit forțelor aeriene ucrainene. De asemenea, rușii au atacat regiunea Harkov cu 6 rachete e antiaeriene ghidate S-300/S-400 și regiunea Sumî cu două rachete X-59, a transmis sursa citată pe Telegram.
"În respingerea atacului aerian au fost implicate unități de rachete antiaeriene ale Forțelor Aeriene și ale Armatei, grupuri mobile de foc ale Forțelor de Apărare ale Ucrainei și echipamente de război electronic", se afirmă în postare.
Potrivit ucrainenilor, au fost doborâte 17 drone Shahed în regiunile Kiev, Poltava, Hmelnîțkîi, Cerkasî, Kirovohrad, Dnipro, Vinița, Zaporojie și Rivne.
"Aceste săptămâni au demonstrat multora că mașina de război rusă are puncte vulnerabile pe care le putem atinge cu armele noastre", a punctat Zelenski.
"Ceea ce sunt capabile să facă dronele noastre este o adevărată capacitate ucraineană cu rază lungă de acțiune. Ucraina va avea acum permament o forță de atac în cer", a subliniat președintele ucrainean.
Cât privește situația de pe front, Zelenski a spus că în urma unei conversații cu comandantul-șef Alexandr Sîrski sentimentul este că armata ucraineană devine mai puternică pe zi ce trece.
"Mulțumesc tuturor brigăzilor noastre, tuturor unităților de luptă, care distrug ocupantul, oferindu-ne o mai mare stabilitate pe front. Astăzi, am discutat în detaliu situația operațională cu generalul Sîrski, despre capacitățile noastre, și amenințările existente. Sentimentul este că Forțele Armate ale Ucrainei devin pe zi ce trece mai puternice", a transmis președintele ucrainean menționând că cele mai intense lupte se dau în Pokrovsk, Kurhove – în regiunea Donețk, dar și în apropiere de Kupiansk, precum și în sudul țării, unde Ucraina a început să construiască fortificații.